Dansk Folkepartis medlem i byrådet i Hjørring Erik Høgh-Sørensen har anmeldt partiformand Morten Messerschmidt til politiet. Det oplyser Ekstra Bladet . Sammen med en række DF-afhoppere anklager Erik Høgh-Sørensen partiformanden for at se igennem fingre med advarsler om ”underslæb, mandatsvig og/eller dokumentfalsk”, der skulle være begået i den lokale partiforening i Hjørring. Til Ekstra Bladet siger Erik Høgh-Sørensen: - Jeg finder det utroligt at skulle politianmelde mit eget parti, men det lader til, at DF's interne finanskontrol er brudt sammen, og alt går an. Det minder om Meld og Feld, bare i Nordjylland. Dansk Folkepartis lokalbestyrelse i Hjørring gik i opløsning i sidste uge, hvor fire ud af fem medlemmer meldte ud, at de forlader partiet. Det skete i protest mod partiets formand Morten Messerschmidt. Ifølge Ekstra Bladet har der på den lokale partiforenings regning blandt andet været købt spiritus, K-salat og blomkål i en række butikker i Hjørring. Og ifølge Erik Høgh-Sørensen er der brugt en del penge, som de lokale medlemmer ikke genkender – blandt andet fordi corona satte en stopper for medlemssammenkomster. - Efter at have fået indblik i bilag og kontoudtog er jeg ikke i tvivl om, at jeg deltager i politianmeldelsen, siger Erik Høgh-Sørensen til Ekstra Bladet. Den tidligere kasserer i Dansk Folkepartis lokale forening i Hjørring afviser i Ekstra Bladet alle anklager. Erik Høgh-Sørensen stillede op til formandsvalget i DF i januar. Han trak dog sit kandidatur for at sikre andre kandidater stemmer for at mindske Morten Messerschmidts chance for at sikre sig formandsposten.

Referat:
Morten Messerschmidt beskyldes af Erik Høgh-Sørensen for ikke at handle på information om lovbrud i den lokale partiforening i Hjørring - tidligere kasserer afviser alle anklager.